KIRJALLINEN KYSYMYS E-2959/97 komissiolle esittäjä(t): Anita Pollack (PSE) (17. syyskuuta 1997)

Aihe: Etnisten vähemmistöjen yritykset

Onko Euroopan unioniin perustettu verkostoja, joiden tarkoituksena on tukea etnisten vähemmistöjen liikeyrityksiä tai jakaa niille tietoja ja ideoita niiden kehityksen ja kukoistuksen edistämiseksi? Jos ei, suunniteleeko komissio tällaisen verkoston perustamista?

Komission jäsenen Christos Papoutsisin komission puolesta antama vastaus (7. marraskuuta 1997)

Komissio on tietoinen etnisten vähemmistön kohtaamista ongelmista kaupallisten yritysten perustamisessa ja kehittämisessä. Kolmannessa monivuotisessa ohjelmassa pienten ja keskisuurten yritysten hyväksi Euroopan unionissa ((EYVL L 6, 10.1.1997. )) kaavaillaan epäedullisessa asemassa olevista luokista tulevien yrittäjien johtamien yritysten auttamista tukemalla innovatiivisten ratkaisujen etsimistä sen jälkeen, kun yritysten kohtaamat eritysongelmat on tunnistettu.

Joissakin jäsenvaltioissa on erilaisia yksityisiä, kansallisia tai alueellisia, mutta alueeseen rajoittuvia järjestöjä, jotka ovat ottaneet tehtäväkseen tarkkailla tätä alaa, koota tietoja ja auttaa yrittäjiä kauppaliikkeen perustamishankkeessa. Komission tiedon mukaan näillä järjestöillä ei ole yhteistä keskusrakennetta.

Jokaisessa jäsenvaltiossa on myös julkisia tai niihin lukeutuvia järjestöjä, jotka auttavat yrityksiä yleisellä tasolla. Näille järjestöille etnisten vähemmistöjen kysymys voi avata laajan tutkimuskentän, erityisesti yhdentymispolitiikan ja myös epäsuotuisten kaupunkialueiden kauppatoiminnan elvyttämisen näkökulmasta.

Tässä yhteydessä on muistutettava, että paikallinen kauppatoiminta kuuluu paikallisiin kehitys- ja työllistämisaloitteisiin, koska se luo työpaikkoja ja sillä on potentiaalia kehittää muun muassa etnisten vähemmistöjen asuttamia epäsuotuisia alueita. Tässä yhteydessä komission Kauppa 2000 -toimen tavoitteena on löytää sopivimmat toimet ja levittää niitä rakennerahastojen suunnittelusta huolehtivien paikallisten, kansallisten ja yhteisön päätöksentekijöiden keskuudessa.

Viidentoista jäsenvaltion epäsuotuisilla kaupunkialueilla ollaan tässä yhteydessä toteuttamassa paikallista kauppatoimintaa koskevaa tutkimusta. Julkaistun tarjouskilpailun ((EYVL S 192, 3.10.1997. )) avulla voidaan tuoda esiin aihepiirejä, jotka toimivat perustana mietintäryhmille. Etnisten vähemmistöjen kauppatoiminta voi olla erityisen mielenkiintoinen aihe ja tarjota mahdollisuuden luoda hyvien toimintatapojen vaihtoverkko.

Komissio julkaisi käsiteollisuutta koskevan ehdotuspyynnön (C 117) 15. huhtikuuta 1997. Käsiteollisuus- ja pienyrityksiä hyödyttävään ehdotuspyyntöön kuuluu useita tavoitteita, joista eräs koskee tiedon ja palvelujen saantia tietotekniikkaa kehittämällä.

Mainittuun tavoitteeseen ehdotettujen tointen on osoitettava sellaisen tietopalvelimen perustamisesta koituva hyöty, jonka tarkoituksena on jakaa tietoa, palveluja ja neuvoja (tietoverkot), jotka ovat hyödyksi pienten yritysten ja käsiteollisuusyritysten johtajille. Käsityöläisten ja yritysjohtajien on päästävä helposti käyttämään palvelinta.

Lisäksi erilaisissa tavoitteissa on painotettu toimia, joita tehdään naisten, nuorten ja epäedullisessa asemassa oleviin ryhmiin kuuluvien hyväksi, sillä heillä on yhä suurempi merkitys uusien pienten ja mikroyritysten syntymisessä.